b'\n_START_ARTICLE_\nNorlandia Health & Care Group\n_START_SECTION_\nEierskap\n_START_PARAGRAPH_\nNHC Group er 100\xc2\xa0% eid av br\xc3\xb8drene Kristian og Roger Adolfsen. De er f\xc3\xb8dt og oppvokst p\xc3\xa5 And\xc3\xb8ya i Nord-Norge.\n_START_SECTION_\nHistorie\n_START_PARAGRAPH_\nKristian og Roger Adolfsen startet hotelldrift i 1990 p\xc3\xa5 And\xc3\xb8ya. Gjennom oppkj\xc3\xb8p av flere uavhengige hoteller i l\xc3\xb8pet av 1990-\xc3\xa5rene, skapte br\xc3\xb8drene hotellkjeden Norlandia Hotel Group. I 1997 etablerte br\xc3\xb8drene selskapet Norlandia Care sammen med svenske partnere for \xc3\xa5 drifte pasienthotell og sykehjem. Over de neste \xc3\xa5rene fortsatte br\xc3\xb8drene \xc3\xa5 investere i hotelleiendommer, skianlegg, samt ulike eiendomsprosjekter. _NEWLINE_I 2007 investerte FSN Capital i Norlandia Care og fikk 45\xc2\xa0% eierskap i selskapet. I 2012 ble FSN Capital sine andeler solgt til barnehageselskapet Acea AS, eid av Benn Eidissen, Even Carlsen, Kristian og Roger Adolfsen. Gjennom dette oppkj\xc3\xb8pet fusjonerte Norlandia Care og Acea AS til Norlandia Care Group._NEWLINE_I desember 2016 kj\xc3\xb8pte br\xc3\xb8drene Adolfsen ut de andre aksjeeierne i selskapene Norlandia Care Group, Hero, Aberia og Kidsa og fusjonerte de til selskapet Norlandia Health & Care Group AS (NHC Group). Medaksjon\xc3\xa6rene Benn Eidissen og Even Carlsen skal angivelig ha tjent ca 250 millioner hver p\xc3\xa5 salget.\n_START_SECTION_\nRisenga-saken\n_START_PARAGRAPH_\nI 2003 fikk VG tak i dagboken som 88 \xc3\xa5r gamle Solveig Skinnarland etterlot seg etter at hun d\xc3\xb8de p\xc3\xa5 det Norlandia-drevne Risenga sykehjem i Asker kommune den 22. februar samme \xc3\xa5r. Skinnarland, som var tidligere sykepleieren og helses\xc3\xb8ster, men n\xc3\xa5 beboer p\xc3\xa5 Risenga, beskrev manglende pleie og forholdene p\xc3\xa5 Risenga sykehjem. Dette f\xc3\xb8rte til at fylkeslegen satte i gang en  granskning av forholdene som p\xc3\xa5pekte en rekke svikter knyttet til manglende tilsyn og helsehjelp fra sykehjemmets ledelse._NEWLINE_Helsetilsynet i Akershus fant forholdene uforsvarlige og konkluderte med at en rekke enkelthendelser som kom frem i Skinnarland dagbok var brudd p\xc3\xa5 kommunehelsetjenesteloven om forsvarlig tjeneste og p\xc3\xa5 helsepersonelloven om ytelse av forsvarlig helsehjelp._NEWLINE_Senere omtalte VG to brev til Helsetilsynet i Akershus fra teamleder og assisterende teamleder ved Solveig Skinnarlands avdeling. Tre dager f\xc3\xb8r Skinnarland d\xc3\xb8de, bestemte ledelsen p\xc3\xa5 Risenga at pasientens legetilsyn skulle kuttes ned til \xc3\xa9n gang i m\xc3\xa5neden. P\xc3\xa5 dette tidspunktet var Skinnarland alvorlig syk. I et lederm\xc3\xb8te 19. februar understreket daglig leder p\xc3\xa5 Risenga-hjemmet betydningen av \xc3\xa5 sette grenser for Skinnarland ved \xc3\xa5 redusere antall legetilsyn for henne til \xc3\xa9n gang i m\xc3\xa5neden. If\xc3\xb8lge brevene gjaldt begrensningen ogs\xc3\xa5 en annen pasient som ble oppfattet som masete._NEWLINE_Alle avvik ble lukket i tr\xc3\xa5d med kontrakt og lovverk. Norlandia Omsorg AS overtok driften av Risenga bo- og behandlingshjem sommeren 2002, og fikk fornyet tillit i 2008 og beholdt kontrakten frem til 2015.\n_START_SECTION_\nSkoggata bo- og servicesenter\n_START_PARAGRAPH_\nI 2017 rapporterte FriFagbevegelse og Fagbladet om \xc3\x85ge Villi Kristiansen som d\xc3\xb8de p\xc3\xa5 Skoggata bo- og servicesenter i Moss, 76 \xc3\xa5r gammel, den 11. oktober 2016. Kristiansen hadde kroniske s\xc3\xa5r p\xc3\xa5 beina og flyttet inn p\xc3\xa5 Skoggata med forutsetning at s\xc3\xa5rene skulle bli godt stelt. Journalen til Kristiansen viste at hudlegen oppdaget feil ved bandasjeringen ved fem av \xc3\xa5tte konsultasjoner i 2016. Behandlingen Kristiansen fikk p\xc3\xa5 Skoggata endte med at han fikk fluelarver i s\xc3\xa5ret._NEWLINE_Fem dager etter at larvene ble oppdaget fikk den diabetessyke mannen pustevansker og hjertestans. Da ambulansepersonalet fra Sykehuset \xc3\x98stfold kom frem til bo- og servicesenteret, fant de pasienten liggende alene. Pleiepersonalet hadde sluttet \xc3\xa5 gi hjerte- og lungeredning etter seks minutter, fordi de feilaktig trodde at han var d\xc3\xb8d. Ambulansepersonellet koblet til hjertestarter og jobbet med avansert hjerte- og lungeredning i 40 minutter. Konsekvensen av at pleiepersonalet hadde gitt opp hjerte- og lungeredning etter bare seks minutter ble fatal, kommer det frem av ambulansepersonellets journal. _NEWLINE_Saken ble sendt til Fylkesmannen av Norlandia. Fylkesmannen konkluderte med at s\xc3\xa5rbehandlingen var forsvarlig, men konkluderte med avvik p\xc3\xa5 rutine for hjerte- og lungeredning, men tok ikke stilling til om livet var til \xc3\xa5 redde._NEWLINE_Moss kommune rekommunaliserte alle privatdrevne enheter da kontraktene gikk ut. Kontrakten for Skoggata bo- og servicesenter gikk ut i 2018.'